代求子紹上魏邸壽詩
作者：樓鑰
朝代：宋

paragraphs: 皇家基業天與隆，金枝玉葉槃石宗。
我皇聖德摩蒼穹，朱邸森列慶所鍾。
仲氏吹箎何雝雝，雲夢八九羅心胸。
羣經讀遍巾箱中，筆端豪氣舒長虹。
殿前玉佩聲冬瓏，天人眉宇輝宸楓。
大名起魏茅士封，黄旛豹尾雙鎮雄。
宣城名郡煩憑熊，政績越過黄與龔。
樓前疊嶂橫雲空，佳句不減玄暉工。
賢王易鎮甬水東，陽春有脚皆仁風。
百蠻面內文軌同，坐清聚蟻驅屯蠭。
碧海萬里樓船通，天子神聖非臣功。
薰風入弦槐陰濃，新荷泛綠榴花紅。
曉來佳氣飛青葱，驚詫野老田家翁。
簫鼓動地光融融，堂上帝子方雍容。
清旦燕賀簪笏叢，負弩小吏隨登龍。
由來降靈自神崧，難老何用齊喬松。
年年箕翼壽兩宮，捧觴戲彩俱無窮。